Í dag birtist stuttur pistill ef Þór Sigfússon stofnanda Sjávarklasans í Morgunblaðinu þar sem hann segir m.a : „ Ef rétt er á málum haldið kann að vera að allt að helmingur veltu bláa hagkerfisins sé lítið eða ekkert tengdur hefðbundnum veiðum innan 20 ára . “ Pistillinn í heild sinni er svohljóðandi : Bláa hagkerfið , eða öll starfsemi sem viðkemur hafinu í kringum Ísland , getur þrefaldast að umfangi á næstu tveimur áratugum . Landhelgin okkar er stærri en Frakkland og þar leynast mörg tækifæri til að skapa verðmæti og áhugaverð störf til framtíðar . Bróðurpartur veltu bláa hagkerfisins í dag er tengdur hefðbundnum veiðum . Ef rétt er á málum haldið kann að vera að allt að helmingur veltu bláa hagkerfisins sé lítið eða ekkert tengdur hefðbundnum veiðum innan 20 ára . Nýjar atvinnugreinar , sem nýta auðlindir landhelgi okkar , munu skjóta enn frekar rótum og geta orðið fyrirferðarmiklar á komandi árum . Tækifærin liggja m.a. í aukinni fiskirækt , líftækni , fullvinnslu aukaafurða , tækniþróun tengdri umhverfismálum , skipahönnun og vinnslu , aukinni markaðssetningu með íslenskar sjávarafurðir erlendis , vaxandi stofnum nýrra veiðitegunda við Ísland eins og skelfiski og nýtingu þara og ræktun þörunga svo eitthvað sé nefnt . Fjöldi stofnana og félagasamtaka hefur stuðlað að því á síðustu árum að mun meiri umræða fer nú fram um tækifærin í bláa hagkerfinu og margt hefur áunnist í verðmætasköpun . Á komandi árum þurfa þessir aðilar að efla samstarf sín í milli til að vinna að framgangi bláa hagkerfisins . Þrátt fyrir gott starf hefur ekki tekist nægilega vel að kynda undir áhuga nýrra kynslóða Íslendinga á þeim tækifærum sem við sjáum í hafinu . Við Íslendingar eigum að ávinna okkur traust sem forystuland í nýsköpun og umhverfisvernd á hafinu . Þá þurfum við að muna að langflest öflugustu fyrirtækin sem tengjast bláa hagkerfinu hafa orðið til að hluta eða öllu í samstarfi við rannsóknarteymi í háskólum , Matís eða Hafró . Efla þarf þessar stofnanir . Þá þarf að styrkja enn frekar samkeppnissjóði og efla nýsköpunar - og frumkvöðlaumhverfið hérlendis . Árið 2020 getur orðið árið sem lagði grunninn að markvissari stefnu og samstarfi um bláa hagkerfið á Íslandi .